Kohtumise normaalaeg lõppes väravateta viigiga, kuigi Venezuelal oli mitmeid suurepäraseid momente skoori avamiseks ning koguni kolmel korral tabati ka väravaraame. Penaltiseerias lõi Paraguai poolelt otsustava löögi Renny Vega valvatavasse väravasse kaitsja  Dario Veron, tuues meeskonnale 5:3 võidu.    Ainsana eksis karistuslöökide seerias Franklin Lucena, kelle nõrga soorituse suutis Paraguai väravavaht Justo Villar püüda.    Pärast kohtumise lõppu puhkes kahe meeskonna mängijate ja taustajõudude vahel suurem lööming, mis kestis mitu minutit ning lõppes politsei sekkumisega, kes osalejad riietusruumidesse eskortis.    Paraguai jõudis tänavu Copa America finaali võitmata normaalajal ühtegi kohtumist - kõik alagrupimängud mängis  meeskond viiki ning veerandfinaalis alistati pärast väravateta lõppenud matši penaltitega Brasiilia.